Komisjoni direktiiv 2003/81/EÜ,

5. september 2003,

millega muudetakse nõukogu direktiivi 91/414/EMÜ toimeainete molinaadi, tiraami ja tsiraami lisamisega

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, [1] viimati muudetud komisjoni direktiiviga 2003/79/EÜ, [2] eriti selle artikli 6 lõiget 1,

ning arvestades järgmist:

(1) Komisjoni 11. detsembri 1992. aasta määrusesse (EMÜ) nr 3600/92, millega kehtestatakse taimekaitsevahendite turuleviimist käsitleva nõukogu direktiivi 91/414/EMÜ artikli 8 lõikes 2 osutatud tööprogrammi esimese etapi üksikasjalikud rakenduseeskirjad, [3] viimati muudetud määrusega (EÜ) nr 2266/2000, [4] on sisse viidud kontrollimist vajavate toimeainete nimekiri eesmärgiga kanda need võimalusel direktiivi 91/414/EMÜ I lisasse. Sellesse nimekirja on kantud molinaat, tiraam ja tsiraam.

(2) Nende toimeainete mõju inimese tervisele ja keskkonnale on hinnatud määruses (EMÜ) nr 3600/92 ettenähtud korras paljudel taotlejate poolt ettepandud juhtudel. Komisjoni 27. aprilli 1994. aasta määrusega (EÜ) nr 933/94, milles sätestatakse taimekaitsevahendite toimeained ja määratakse referentliikmesriigid komisjoni määruse (EMÜ) nr 3600/92 rakendamiseks, [5] viimati muudetud määrusega (EÜ) nr 2230/95, [6] määrati kindlaks referentliikmesriigid, kes omakorda esitasid komisjonile asjaomased hindamisaruanded ja soovitused vastavalt määruse (EMÜ) nr 3600/92 artikli 7 lõike 1 punktile c. Molinaadi referentliikmesriik oli Portugal, asjaomane teave esitati 30. novembril 1998. aastal. Tiraami referentliikmesriik oli Belgia, asjaomane teave esitati 15. jaanuaril 1998. aastal. Tsiraami referentliikmesriik oli Belgia, asjaomane teave esitati 9. juunil 1998. aastal.

(3) Liikmesriigid ja komisjon on antud hindamisaruanded alalises toiduahela ja loomatervishoiu komitees läbi vaadanud.

(4) Kõigi toimeainete läbivaatamiste lõpptulemusena vormistati 4. juulil 2003 vastavad komisjoni läbivaatusaruanded molinaadi, tiraami ja tsiraami kohta.

(5) Molinaadi, tiraami ja tsiraami aruannetest ei ilmnenud taimede teaduskomitee konsultatsiooni nõudvaid lahtiseks jäänud küsimusi või puudujääke.

(6) Paljude hindamiste käigus on ilmnenud, et molinaati, tiraamit või tsiraamit sisaldavaid taimekaitsevahendeid võib põhimõtteliselt käsitada direktiivi 91/414/EMÜ artikli 5 lõike 1 punktides a ja b sätestatud nõuetele vastavana, eelkõige uuritud ja komisjoni aruandes loetletud kasutusalade osas. Seetõttu on kõnealused toimeained vaja kanda I lisasse, et tagada kõigis liikmesriikides asjaomast toimeainet sisaldavate taimekaitsevahendite kasutuslubade väljaandmine nimetatud direktiivis ettenähtud korras.

(7) Enne toimeainete I lisasse kandmist tuleks ette näha sobilik ajavahemik, et liikmesriigid ja huvitatud pooled saaksid valmistuda toimeainete lisamisest tulenevate uute tingimuste täitmiseks.

(8) Pärast lisasse kandmist on vajalik ette näha sobilik ajavahemik molinaati, tiraamit ja tsiraamit sisaldavaid taimekaitsevahendeid puudutavate direktiivi 91/414/EMÜ sätete rakendamise võimaldamiseks liikmesriikides ning eelkõige kehtivate lubade läbivaatamiseks kooskõlas direktiivi 91/414/EMÜ sätetega, et tagada direktiivi 91/414/EMÜ I lisas ära toodud ja kõnealuste toimeainete kohta kehtestatud tingimuste rahuldav täitmine. Iga taimekaitsevahendi täieliku toimiku esitamiseks ja hindamiseks vastavalt direktiivis 91/414/EMÜ sätestatud ühtsetele põhimõttele tuleks ette näha pikem periood.

(9) Seega on asjakohane direktiivi 91/414/EMÜ vastavalt muuta.

(10) Käesoleva direktiiviga ettenähtud meetmed on kooskõlas alalise toiduahela ja loomatervishoiu komitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 91/414/EMÜ I lisa muudetakse vastavalt käesoleva direktiivi lisale.

Artikkel 2

Liikmesriigid võtavad vastu ja avaldavad käesoleva direktiivi järgimiseks vajalikud õigusnormid hiljemalt 31. jaanuaril 2005. Liikmesriigid teatavad nendest viivitamata komisjonile.

Liikmesriigid kohaldavad neid norme alates 1. veebruarist 2005.

Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

Artikkel 3

1. Liikmesriigid vaatavad läbi kõik molinaati, tiraamit ja tsiraamit sisaldavatele taimekaitsevahenditele väljastatud kasutusload eesmärgiga tagada direktiivi 91/414/EMÜ I lisas nende toimeainete suhtes sätestatud tingimuste täitmine. Vajadusel muudetakse või tühistatakse load kooskõlas direktiiviga 91/414/EMÜ enne 31. jaanuari 2005.

2. Kõikide kasutusloaga taimekaitsevahendite puhul, mis sisaldavad ainsa toimeainena molinaati, tiraamit või tsiraamit või nende kõrval veel muid hiljemalt 31. juuliks 2004 direktiivi 91/414/EMÜ I lisasse kantud toimeaineid, viivad liikmesriigid kooskõlas direktiivi 91/414/EMÜ VI lisas osundatud ühtsete põhimõtetega läbi uue hindamise antud direktiivi III lisas toodud tingimuste rahuldava täitmisega seotud toimiku alusel. Selle hindamise alusel otsustavad liikmesriigid, kas antud taimekaitsevahend vastab direktiivi 91/414/EMÜ artikli 4 lõike 1 punktides b, c, d ja e sätestatud tingimustele. Vajadusel muudetakse või tühistatakse igale sellisele taimekaitsevahendile väljastatud luba hiljemalt 31. juulil 2008.

Artikkel 4

Käesolev direktiiv jõustub 1. augustil 2004.

Artikkel 5

Käesolev direktiiv on adresseeritud liikmesriikidele.

Brüssel, 5. september 2003

Komisjoni nimel

komisjoni liige

David Byrne

[1] EÜT L 230, 19.8.1991, lk 1.

[2] ELT L 205, 14.8.2003, lk 16.

[3] EÜT L 366, 15.12.1992, lk 10.

[4] EÜT L 259, 13.10.2000, lk 27.

[5] EÜT L 107, 28.4.1994, lk 8.

[6] EÜT L 225, 22.9.1995, lk 1.

--------------------------------------------------

LISA

"Direktiivi 91/414/EMÜ I lisa tabeli lõppu lisatakse järgmised read:

Nr. | Üldnimetus, tunnuskoodid | Rahvusvahelise Puhta Keemia ja Rakenduskeemia Liidu (IUPAC) nimetus | Puhtus | Jõustumiskuupäev | Aegumistähtaeg | Erisätted |

72 | Molinaat CAS nr. 2212-67-1 CIPAC nr. 235 | S-etüül asepaan-1-karbotioaat S-etüül perhüdroasepiin-1-karbotioaat S-etüül perhüdroasepiin-1-tiokarboksülaat | 950 g/kg | 1. august 2004 | 31. juuli 2014 | Lubatakse kasutada ainult herbitsiidina. VI lisas sätestatud ühtsete põhimõtete rakendamisel võetakse arvesse alalises toiduahela ja loomatervishoiu komitees 4. juulil 2003 lõplikult vormistatud molinaadi läbivaatusaruande järeldusi ning eelkõige selle I ja II lisa. Kõnealuse üldhindamise käigus peavad liikmesriigid: pöörama erilist tähelepanu põhjavee võimalikule saastamisele, kui toimeainet kasutatakse tundlike muldade ja/või kliimatingimustega piirkondades. Kasutuslubade tingimused peaksid vajadusel sisaldama asjakohaseid meetmeid riskide vähendamiseks,pöörama erilist tähelepanu toimeaine õhukaudse lähitranspordi võimalustele. |

73 | Tiraam CAS nr. 137-26-8 CIPAC nr. 24 | tetrametüültiuraam disulfiid; bis (dimetüültiokarbamoüül)-disulfiid | 960 g/kg | 1. august 2004 | 31. juuli 2014 | Lubatakse kasutada ainult fungitsiidina või repellendina. VI lisas sätestatud ühtsete põhimõtete rakendamisel võetakse arvesse alalises toiduahela ja loomatervishoiu komitees 4. juulil 2003 lõplikult vormistatud tiraami läbivaatusaruande järeldusi ning eelkõige selle I ja II lisa. Kõnealuse üldhindamise käigus peavad liikmesriigid: pöörama erilist tähelepanu veeorganismide kaitsele. Vajadusel tuleks kohaldada asjakohaseid meetmeid riskide vähendamiseks,pöörama erilist tähelepanu väikeste imetajate ja lindude kaitsele, kui ainet kasutatakse seemnete töötlemiseks kevadistel tegevustel. Vajadusel tuleks kohaldada asjakohaseid meetmeid riskide vähendamiseks. |

74 | Tsiraam CAS nr. 137-30-4 CIPAC nr. 31 | Tsink-bis (dimetüül-ditiokarbamaat) | 950 g/kg (FAO spetsifikatsioon) Arseen: maksimaalselt 250 mg/kg Vesi: maksimaalselt 1,5 % | 1. august 2004 | 31. juuli 2014 | Lubatakse kasutada ainult fungitsiidina või repellendina. VI lisas sätestatud ühtsete põhimõtete rakendamisel võetakse arvesse alalises toiduahela ja loomatervishoiu komitees 4. juulil 2003 lõplikult vormistatud tiraami läbivaatusaruande järeldusi ning eelkõige selle I ja II lisa. Kõnealuse üldhindamise käigus peavad liikmesriigid: pöörama erilist tähelepanu muude kui sihtliigi lülijalgsete ja veeorganismide kaitsele. Vajadusel tuleks kohaldada asjakohaseid meetmeid riskide vähendamiseks,jälgima tarbijate akuutseid toiduga kokkupuutumise olukordasid arvestades jääkide piirnormide rakendamise tulevasi läbivaatamisi. |

--------------------------------------------------